Vill að bifhjólamenn klæðist áberandi yfirhöfnum Á ritstjórn Skessuhorn kom maður sem hefur líkt og öðrum orðið hugsað til þeirra fjölmörgu alvarlegu slysa sem ökumenn mótorhjóla hafa orðið fyrir að undanförnu . Maður þesssi bendir á að leiða mætti að því líkum að ef ökumenn annarra farartækja í umferðinni sjái bifhjól og ökumenn þeirra fyrr og af lengri fjarlægð myndi þeirra öryggi aukast . Því veltir maðurinn því upp að rétt væri að skylda ökumenn bifhjóla til að vera í áberandi klæðnaði . Það gætu t.d. verið vesti með endurskinsborða , eða skær neonlituð vesti líkt og vegagerðarmenn klæðast , eða jafnvel jakkar . Ljóst er að slíkur klæðnaður myndi valda því að ökumenn mótorhjóla sæjust mun betur en þeir gera í dag . Lögbinding slíks klæðnaðar eða flíkur yrði þannig af sama meiði og þegar ökumenn voru skyldaðir til að hafa ljósin stöðugt kveikt á ökutækjum sínum . Það var gert í öryggisskyni til að þau sæjust betur , líkt og hugmyndin á bak við skærlitaðan klæðnað gengur út á . Vildi vegfarandinn koma þessari hugmynd sinni á framfæri , en óskaði jafnframt nafnleyndar .